Kaktusiniai
Kaktusas, kaktusai (Cactaceae) – magnolijūnų (Magnoliophyta) augalų šeima. Tai sukulentiniai augalai, kurie savo stiebe kaupia vandenį. Ant stiebų auga pakitę lapai – dygliai, kurie yra epidermio išaugos. Dygliai apsaugo ne tik nuo augalėdžių gyvūnų, bet ir nuo ryškių saulės spindulių. Dygliai gali būti kelių rūšių: glochidės ir dygliai, gebantys sugerti ant kaktusų nusėdančią rasą. Be to, dygliai auga kuokštais, ir tos vietos, iš kur jie auga, vadinamos areolėmis. Dauguma kaktusų rūšių prisitaikiusios augti aplinkoje, kurioje krituliai iškrinta nereguliariai – dykumose, pusdykumėse, sausosiose stepėse. Augalai, kurie auga aplinkoje, kurioje mažai drėgmės, per ilgą laiką išvysto sugebėjimus palankiais klimatiniais laikotarpiais kaupti vandenį ir jį naudoti sausringais periodais. Su retomis išimtimis, pvz., Rhodocactus rūšys, visi kaktusai pasižymi šia savybe. Kaktusai yra palyginti jauna augalų grupė, nėra randama kaktusų fosilijų.